CELEX: 32021D2134
Language: el
Date: 2021-12-02 00:00:00
Title: Απόφαση (ΚΕΠΠΑ) 2021/2134 του Συμβουλίου της 2ας Δεκεμβρίου 2021 σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη προς στήριξη των δυνάμεων άμυνας της Γεωργίας

3.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 432/55
               
            
         ΑΠΟΦΑΣΗ (ΚΕΠΠΑ) 2021/2134 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη προς στήριξη των δυνάμεων άμυνας της Γεωργίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΚΕΠΠΑ) 2021/509 του Συμβουλίου (1), θεσπίστηκε Ευρωπαϊκός Μηχανισμός για την Ειρήνη (ΕΜΕ) για τη χρηματοδότηση από τα κράτη μέλη δράσεων της Ένωσης στο πλαίσιο της κοινής εξωτερικής πολιτικής και πολιτικής ασφαλείας για τη διατήρηση της ειρήνης, την πρόληψη των συγκρούσεων και την ενίσχυση της διεθνούς ασφάλειας, δυνάμει του άρθρου 21 παράγραφος 2 στοιχείο γ) της Συνθήκης. Ειδικότερα, δυνάμει του άρθρου 1 παράγραφος 2 στοιχείο β) σημείο i) της απόφασης (ΚΕΠΠΑ) 2021/509, ο ΕΜΕ μπορεί να χρηματοδοτεί δράσεις για την ενίσχυση των ικανοτήτων τρίτων κρατών και περιφερειακών και διεθνών οργανισμών όσον αφορά στρατιωτικά και αμυντικά θέματα.
                  
               
                     (2)
                  
                  
                     Το πλαίσιο της συνολικής στρατηγικής της Ευρωπαϊκής Ένωσης για την εξωτερική πολιτική και την πολιτική ασφαλείας έθεσε τους στόχους για ενίσχυση της ασφάλειας και της άμυνας, την επένδυση στην ανθεκτικότητα των κρατών και των κοινωνιών στα ανατολικά της Ένωσης, την ανάπτυξη ολοκληρωμένης προσέγγισης έναντι των συγκρούσεων και των κρίσεων, την προώθηση και στήριξη περιφερειακών δομών συνεργασίας και την ενίσχυση της παγκόσμιας διακυβέρνησης με βάση το διεθνές δίκαιο, συμπεριλαμβανομένης της συμμόρφωσης με το διεθνές δίκαιο των ανθρωπίνων δικαιωμάτων και το διεθνές ανθρωπιστικό δίκαιο.
                  
               
                     (3)
                  
                  
                     ΗΈνωση είναι προσηλωμένη στην ανάπτυξη μιας στενής σχέσης για τη στήριξη μιας ισχυρής, ανεξάρτητης και ευημερούσας Γεωργίας, με βάση τη συμφωνία μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου (2), περιλαμβανομένης της σφαιρικής και σε βάθος ζώνης ελεύθερων συναλλαγών, ενώ προωθεί την πολιτική σύνδεση και την οικονομική ολοκλήρωση, υποστηρίζοντας παράλληλα σθεναρά την εδαφική ακεραιότητα της Γεωργίας στο πλαίσιο των διεθνώς αναγνωρισμένων συνόρων της. Σύμφωνα με το άρθρο 5 της συμφωνίας σύνδεσης ΕΕ-Γεωργίας, η Ένωση και η Γεωργία θα συνεχίσουν να εντείνουν τον διάλογο και τη συνεργασία τους και να προωθούν τη σταδιακή σύγκλιση στον τομέα της εξωτερικής πολιτικής και της πολιτικής ασφάλειας, συμπεριλαμβανομένης της κοινής πολιτικής ασφάλειας και άμυνας, και θα ασχοληθούν ιδίως με ζητήματα πρόληψης συγκρούσεων, ειρηνικής επίλυσης συγκρούσεων και διαχείρισης κρίσεων, περιφερειακής σταθερότητας, αφοπλισμού, μη διάδοσης, ελέγχου των όπλων και ελέγχου των εξαγωγών.
                  
               
                     (4)
                  
                  
                     Η Ένωση αναγνωρίζει τη σημαντική συμβολή της Γεωργίας στην κοινή πολιτική ασφάλειας και άμυνας της Ένωσης, συμπεριλαμβανομένης της συνεχούς συμβολής της Γεωργίας στις επιχειρήσεις και αποστολές διαχείρισης κρίσεων της ΚΠΑΑ στην Κεντροαφρικανική Δημοκρατία και στη Δημοκρατία του Μαλί.
                  
               
                     (5)
                  
                  
                     Στην επιστολή του της 28ης Οκτωβρίου 2021 προς τον ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ύπατος εκπρόσωπος»), ο υπουργός Εξωτερικών της Γεωργίας ζήτησε από την Ένωση σύμφωνα με το άρθρο 59 παράγραφος 1 της απόφασης (ΚΕΠΠΑ) 2021/509, να παράσχει ιατρικό και μηχανολογικό εξοπλισμό, καθώς και χερσαία μέσα κινητικότητας μη στρατιωτικού τύπου.
                  
               
                     (6)
                  
                  
                     Το εν λόγω μέτρο συνδρομής θα υλοποιηθεί λαμβανομένων υπόψη των αρχών και απαιτήσεων που καθορίζονται στην απόφαση (ΚΕΠΠΑ) 2021/509 και σύμφωνα με τους κανόνες για την εκτέλεση των εσόδων και δαπανών που χρηματοδοτούνται στο πλαίσιο του ΕΜΕ.
                  
               
                     (7)
                  
                  
                     Το Συμβούλιο επιβεβαιώνει την αποφασιστικότητά του προκειμένου να προστατευθούν, να προαχθούν και να πραγματωθούν τα ανθρώπινα δικαιώματα, οι θεμελιώδεις ελευθερίες και οι δημοκρατικές αρχές, και να ενισχυθεί το κράτος δικαίου και η χρηστή διακυβέρνηση σύμφωνα με τον Χάρτη των Ηνωμένων Εθνών, με την Οικουμενική Διακήρυξη των Δικαιωμάτων του Ανθρώπου και με το διεθνές δίκαιο, ιδίως το διεθνές δίκαιο των ανθρωπίνων δικαιωμάτων και το διεθνές ανθρωπιστικό δίκαιο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Θέσπιση, στόχοι, πεδίο εφαρμογής και διάρκεια
            
               1.   Θεσπίζεται μέτρο συνδρομής υπέρ της Γεωργίας («δικαιούχος»), το οποίο θα χρηματοδοτείται από τον Ευρωπαϊκό Μηχανισμό για την Ειρήνη (ΕΜΕ) («μέτρο συνδρομής»).
            
            
               2.   Στόχος του μέτρου συνδρομής είναι να συμβάλει στην πολιτική της Ένωσης για τη Γεωργία, με τη στήριξη των ικανοτήτων των δυνάμεων άμυνας της Γεωργίας, με σκοπό να ενισχυθεί η εθνική ασφάλεια και η ανθεκτικότητα, μέσω της υποστήριξης για την ενίσχυση των δυνατοτήτων των μονάδων στρατιωτικής ιατρικής, των μονάδων μηχανικού και των μονάδων εφοδιαστικής των χερσαίων δυνάμεων της Γεωργίας, και, κατ' αυτόν τον τρόπο, να προστατευτούν καλύτερα οι άμαχοι, καθώς και να ενισχυθεί η δυνατότητα της Ουκρανίας να συμβάλει σε αποστολές και επιχειρήσεις της ΚΠΑΑ.
            
            
               3.   Για την επίτευξη του στόχου που προσδιορίζεται στην παράγραφο 2, το μέτρο στήριξης χρηματοδοτεί την παροχή του ακόλουθου μη θανατηφόρου εξοπλισμού, προμηθειών και υπηρεσιών στις μονάδες των δυνάμεων άμυνας της Γεωργίας που αναφέρονται στην εν λόγω παράγραφο:
               
                           α)
                        
                        
                           ιατρικός εξοπλισμός για εγκαταστάσεις ιατρικής περίθαλψης στο πλαίσιο του ρόλου 2,
                        
                     
                           β)
                        
                        
                           μηχανολογικός εξοπλισμός για ομάδες και διμοιρίες του μηχανικού,
                        
                     
                           γ)
                        
                        
                           επίγεια μέσα κινητικότητας μη στρατιωτικού τύπου (ανοικτά φορτηγά pick-up)
                        
                     
            
               4.   Η διάρκεια του μέτρου συνδρομής είναι 36 μήνες από την ημερομηνία σύναψης της σύμβασης μεταξύ του διευθυντή μέτρων συνδρομής που ενεργεί ως διατάκτης και της οντότητας που αναφέρεται στο άρθρο 4 παράγραφος 2 της παρούσας απόφασης σύμφωνα με το άρθρο 32 παράγραφος 2, στοιχείο α) της απόφασης (ΚΕΠΠΑ) 2021/509.
            
         
         
            Άρθρο 2
            Χρηματοδοτικές ρυθμίσεις
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με το μέτρο συνδρομής ανέρχεται σε 12 750 000 EUR, κατ' ανώτατο όριο. Σύμφωνα με το άρθρο 29 παράγραφος 5 της απόφασης (ΚΕΠΠΑ) 2021/509, ο διευθυντής μέτρων συνδρομής μπορεί να ζητά την καταβολή συνεισφορών μετά την έκδοση της παρούσας απόφασης, έως 11 475 000 EUR. Τα κεφάλαια που ζητούνται από τον διευθυντή μέτρων συνδρομής χρησιμοποιούνται μόνο για την πληρωμή δαπανών εντός των ορίων που εγκρίνονται από την επιτροπή που συγκροτήθηκε με την απόφαση (ΚΕΠΠΑ) 2021/509 στον διορθωτικό προϋπολογισμό του 2021 που αντιστοιχεί σε αυτό το μέτρο συνδρομής.
            
            
               2.   Η διαχείριση όλων των δαπανών γίνεται σύμφωνα με την απόφαση (ΚΕΠΠΑ) 2021/509 και τους κανόνες για την εκτέλεση των εσόδων και δαπανών που χρηματοδοτούνται στο πλαίσιο του ΕΜΕ.
            
         
         
            Άρθρο 3
            Ρυθμίσεις με τον δικαιούχο
            
               1.   Ο ύπατος εκπρόσωπος προβαίνει στις αναγκαίες ρυθμίσεις με τον δικαιούχο, προκειμένου να διασφαλιστεί η τήρηση των απαιτήσεων και των όρων που καθορίζει η παρούσα απόφαση, ως προϋπόθεση για την παροχή στήριξης στο πλαίσιο του μέτρου συνδρομής.
            
            
               2.   Οι ρυθμίσεις που αναφέρονται στην παράγραφο 1 περιλαμβάνουν διατάξεις που υποχρεώνουν τον δικαιούχο να εξασφαλίζει:
               
                           α)
                        
                        
                           τη συμμόρφωση των μονάδων των χερσαίων δυνάμεων της Γεωργίας που εξοπλίζονται από το μέτρο συνδρομής με το σχετικό διεθνές δίκαιο, ιδίως το διεθνές δίκαιο των ανθρωπίνων δικαιωμάτων και το διεθνές ανθρωπιστικό δίκαιο·
                        
                     
                           β)
                        
                        
                           τη σωστή και αποτελεσματική χρήση οποιωνδήποτε στοιχείων ενεργητικού παρέχονται στο πλαίσιο του μέτρου συνδρομής για τους σκοπούς για τους οποίους παρασχέθηκαν·
                        
                     
                           γ)
                        
                        
                           την επαρκή συντήρηση οποιωνδήποτε στοιχείων ενεργητικού παρέχονται στο πλαίσιο του μέτρου συνδρομής, ώστε να διασφαλίζεται η δυνατότητα χρήσης τους και η επιχειρησιακή τους διαθεσιμότητα καθ' όλη τη διάρκεια του κύκλου ζωής τους·
                        
                     
                           δ)
                        
                        
                           ότι οποιαδήποτε περιουσιακά στοιχεία παρέχονται στο πλαίσιο του μέτρου συνδρομής δεν θα χαθούν ούτε θα μεταβιβαστούν, χωρίς την έγκριση της επιτροπής του Μηχανισμού που συγκροτήθηκε βάσει της απόφασης (ΚΕΠΠΑ) 2021/509, σε πρόσωπα ή οντότητες διαφορετικά από εκείνα που ορίζονται στις εν λόγω ρυθμίσεις, στο τέλος του κύκλου ζωής τους.
                        
                     
            
               3.   Οι ρυθμίσεις που αναφέρονται στην παράγραφο 1 περιλαμβάνουν διατάξεις σχετικά με την αναστολή και τη διακοπή της στήριξης στο πλαίσιο του μέτρου συνδρομής, σε περίπτωση διαπιστωθεί ότι ο δικαιούχος αθετεί τις υποχρεώσεις που ορίζονται στην παράγραφο 2.
            
         
         
            Άρθρο 4
            Εφαρμογή
            
               1.   Ο ύπατος εκπρόσωπος είναι υπεύθυνος για τη διασφάλιση της εφαρμογής της παρούσας απόφασης σύμφωνα με την απόφαση (ΚΕΠΠΑ) 2021/509 και με τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ, σύμφωνα με το ολοκληρωμένο μεθοδολογικό πλαίσιο για την αξιολόγηση και τον προσδιορισμό των απαιτούμενων μέτρων και ελέγχων για τα μέτρα συνδρομής στο πλαίσιο του ΕΜΕ.
            
            
               2.   Η εκτέλεση των δραστηριοτήτων που αναφέρονται στο άρθρο 1 παράγραφος 3 πραγματοποιείται από την κεντρική υπηρεσία διαχείρισης έργων (CPMA) της Λιθουανίας.
            
         
         
            Άρθρο 5
            Παρακολούθηση, έλεγχος και αξιολόγηση
            
               1.   Ο ύπατος εκπρόσωπος διασφαλίζει ότι η τήρηση των υποχρεώσεων που έχουν καθοριστεί σύμφωνα με το άρθρο 3 παρακολουθείται. Η εν λόγω παρακολούθηση παρέχει ενημέρωση σχετικά με το πλαίσιο και τους κινδύνους αθέτησης των υποχρεώσεων που καθορίζονται σύμφωνα με το άρθρο 3, ενώ συμβάλλει στην πρόληψη τέτοιων αθετήσεων, συμπεριλαμβανομένων των παραβιάσεων του διεθνούς δικαίου των ανθρωπίνων δικαιωμάτων και του διεθνούς ανθρωπιστικού δικαίου από μονάδες των χερσαίων δυνάμεων της Γεωργίας που λαμβάνουν στήριξη στο πλαίσιο του μέτρου συνδρομής.
            
            
               2.   Ο έλεγχος του εξοπλισμού και των προμηθειών μετά την αποστολή οργανώνεται ως εξής:
               
                           α)
                        
                        
                           επαλήθευση της παράδοσης, όπου πιστοποιητικά παράδοσης θα υπογράφονται από τις δυνάμεις άμυνας της Γεωργίας κατά τη μεταβίβαση της κυριότητας·
                        
                     
                           β)
                        
                        
                           υποβολή εκθέσεων σχετικά με τις δραστηριότητες, όπου ο δικαιούχος υποβάλλει ετήσια έκθεση σχετικά με τις δραστηριότητες που διεξάγονται με τον εξοπλισμό, τις προμήθειες και τις υπηρεσίες που παρέχονται στο πλαίσιο του μέτρου συνδρομής έως ότου αυτή η υποβολή εκθέσεων δεν κρίνεται πλέον αναγκαία από την Επιτροπή Πολιτικής και Ασφάλειας (ΕΠΑ)·
                        
                     
                           γ)
                        
                        
                           επιτόπιοι έλεγχοι, όπου ο δικαιούχος παρέχει στον ύπατο εκπρόσωπο πρόσβαση για τη διενέργεια επιτόπιων ελέγχων κατόπιν σχετικού αιτήματος.
                        
                     
            
               3.   Ο ύπατος εκπρόσωπος διενεργεί εκτίμηση, υπό μορφή διαρθρωμένης πρώτης αξιολόγησης του μέτρου συνδρομής, έξι μήνες μετά την πρώτη παράδοση εξοπλισμού. Αυτό μπορεί να περιλαμβάνει επιτόπιες επισκέψεις για τον έλεγχο του εξοπλισμού και των προμηθειών που παραδίδονται και των υπηρεσιών που παρέχονται στο πλαίσιο του μέτρου συνδρομής ή οποιεσδήποτε άλλες αποτελεσματικές μορφές ανεξάρτητης παροχής πληροφοριών. Η τελική αξιολόγηση διενεργείται κατά την ολοκλήρωση της παράδοσης του εξοπλισμού και των προμηθειών και της παροχής των υπηρεσιών στο πλαίσιο του μέτρου συνδρομής, ώστε να εκτιμηθεί κατά πόσον το μέτρο συνδρομής έχει συμβάλει στην επίτευξη των διακηρυγμένων στόχων.
            
         
         
            Άρθρο 6
            Υποβολή εκθέσεων
            Κατά την περίοδο υλοποίησης, ο ύπατος εκπρόσωπος υποβάλλει στην ΕΠΑ εξαμηνιαίες εκθέσεις σχετικά με την υλοποίηση του μέτρου συνδρομής, σύμφωνα με το άρθρο 63 της απόφασης (ΚΕΠΠΑ) 2021/509. Ο διευθυντής μέτρων συνδρομής ενημερώνει τακτικά την επιτροπή του μηχανισμού που συγκροτήθηκε με την απόφαση (ΚΕΠΠΑ) 2021/509 σχετικά με την εκτέλεση των εσόδων και δαπανών σύμφωνα με το άρθρο 38 της εν λόγω απόφασης, μεταξύ άλλων παρέχοντας πληροφορίες για τους συμμετέχοντες προμηθευτές και υπεργολάβους.
         
         
            Άρθρο 7
            Αναστολή και διακοπή
            Η ΕΠΑ μπορεί να αποφασίσει να αναστείλει εν όλω ή εν μέρει την εκτέλεση του μέτρου συνδρομής σύμφωνα με το άρθρο 64 της απόφασης (ΚΕΠΠΑ) 2021/509.
            Η ΕΠΑ μπορεί επίσης να συστήσει στο Συμβούλιο να διακόψει το μέτρο συνδρομής.
         
         
            Άρθρο 8
            Έναρξη ισχύος
            Η παρούσα απόφαση αρχίζει να ισχύει την ημέρα της έκδοσής της.
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  Απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).
         
            (2)  ΕΕ L 261, της 30.8.2014, σ. 4.